ועדת החינוך והתרבות, כנסת 15, פרוטוקול מספר 211, 2000-12-11 14:30

זבולון אורלב: שלום לכולכם, אני מתכבד לפתוח את ישיבת הוועדה בעניין הצעת חוק רשות השידור, שידורי ערוץ 33, של חבר הכנסת מאיר שטרית.

זבולון אורלב: בישיבה הקודמת סיכמנו עקרונות לפיהם תשב קבוצה, שהגדרנו אותה, ותנסה לגבש על בסיס העקרונות הצעת חוק מגובשת ומסודרת.

מאיר שטרית: אני מבקש שתחזור על העקרונות שגובשו.

זבולון אורלב: לפני כן אני רוצה להתנצל בפני השרה על ההודעה המאוחרת שהיא קיבלה.

זבולון אורלב: יש שלושה עקרונות שסיכמנו עליהם: העיקרון הראשון: פתיחת ערוץ 33 לפרסומת.

זבולון אורלב: העיקרון השני – ערוץ 33 נשאר במסגרת רשות השידור, ולא מקימים תאגיד עצמאי, העיקרון השלישי- לא תוקם חברת חדשות בערוץ 33.

זבולון אורלב: היה עוד נושא אחד שעלה, והוא שדובר על משק כספים סגור.

זבולון אורלב: לא אגדיר את העניין כעיקרון, אך זה נושא שדובר בו.

זבולון אורלב: חבר הכנסת המציע יציג את הדברים, ואני מזכיר לכם שנקיים הצבעה בשעה רבע לארבע.

מאיר שטרית: הנייר הזה גובש אחרי ישיבה בינינו, בהתאם לאותם עקרונות שמנה יושב הראש, יחד עם היועצת המשפטית של הוועדה.

מאיר שטרית: הנייר מונח על שולחנכם, והוא ממצה בתוכו את כל אותם עקרונות.

מאיר שטרית: הרעיון הכללי בהצעת החוק הוא, בקווים כלליים, שערוץ 33 אכן נשאר כחלק מרשות השידור, שערוץ 33 ישדר פרסומות ויחיה מפרסומות.

מאיר שטרית: דבר שלישי – שהוא יהווה משק כספים סגור, והדבר הרביעי – שבעונה הראשונה, בשלב הראשון, עד שתהיינה לו הכנסות כדי לממן את עצמו, המדינה תתקצב אותו.

מאיר שטרית: נאמר שאם יהיו עודפי כספים הם יועברו חזרה לאוצר המדינה.

מאיר שטרית: אם יהיו עודפים מעבר לזה, במשך השנים, הם יועמדו בקרן להתייעלות בתוך רשות השידור עצמה.

מאיר שטרית: הצעת החוק גם קובעת שפרסומות בתוך הערוץ הזה תהיינה על בסיס כללים שייקבע הוועד המנהל של רשות השידור.

מאיר שטרית: בתוך הכללים הללו קבוע שהפרסומות תשודרנה רק בתחילתה של תוכנית או בסופה, בניגוד למקובל בערוצים מסחריים.

מאיר שטרית: מותר יהיה לשדר פרסומת גם באתנחתא של תוכנית, אבל לא באמצע תוכנית או בשידור חדשות.

מאיר שטרית: לא תהיה חברת חדשות או ערוץ חדשות לערוץ הזה.

מאיר שטרית: הם יוכלו לשדר את החדשות שהערוץ הראשון משדר.

מאיר שטרית: מאז שהצעת החוק גובשה על ידי היועצת המשפטית, קיבלתי הערות להצעת החוק הזו מטעם רשות השידור, שביקשו לתקן כמה דברים.

מאיר שטרית: יש להם הערות להצעה, כפי שהיא מנוסחת היום על ידי היועצת המשפטית של הכנסת.

מאיר שטרית: אני מציע שנעבור על החוק, סעיף-סעיף, ואני אומר מה הן ההערות, ביחס לחוק כפי שהוא.

מאיר שטרית: פני הכנסת הזו מועדות לסיום הכהונה, כולנו יודעים זאת.

מאיר שטרית: לכן, כוונתי היא, אדוני היושב ראש, שנספיק להעביר את החוק הזה בקריאה ראשונה עוד בכנסת הזו, כדי שבכנסת הבאה אפשר יהיה להחיל על החוק רציפות, ולהביא אותו לקריאה שנייה ושלישית.

זבולון אורלב: זו היא גם נטיית הלב שלי.

זבולון אורלב: על הדברים שבמחלוקת נדון לקראת קריאה שנייה ושלישית.

זבולון אורלב: אני קורא מהחוק: "הצעת חוק רשות השידור – שידורי ערוץ 33, התשס"א-2000.

זבולון אורלב: תיקון סעיף 1: 1.

זבולון אורלב: בחוק רשות השידור, התשכ"ה-1965 (להלן- החוק העיקרי), בסעיף 1- (1) אחרי ההגדרה "זמן שידורים" יבוא: "ערוץ 33"- שידורי טלוויזיה בערוץ 3 של הרשות, הניתנים לקליטה מהאוויר בשידור קרקעי או בשידור לוויני;"

מאיר שטרית: יש פה הערה של רשות השידור, להוריד את המילים "בשידור קרקעי" ולהכניס במקומן: "או באמצעות הכבלים".

מאיר שטרית: אני מודה שאני לא מבין.

זבולון אורלב: אין שידור קרקעי.

מאיר שטרית: זאת אומרת שבניסוח ייאמר: "...

מאיר שטרית: הניתנים לקליטה מהאוויר בשידור לוויני או באמצעות הכבלים".

אתי בנדלר: או באמצעות שידורי טלוויזיה בכבלים.

דני רוזן: ערוץ 33 גם היום לא משודר בשידור קרקעי.

זבולון אורלב: מה אדוני רוצה שיהיה כתוב?

דני רוזן: אני לא משפטן, אני יכול רק להסביר.

דני רוזן: שידור לוויני, ברגע שיש שידור לפי חוק, אוטומטית הכבלים והלווין חייבים לשאת אותו, לכן מספיק שנכתוב "בשידור לוויני", וזה פותר את כל הבעיות האחרות.

אתי בנדלר: "הניתנים לקליטה מהאוויר בשידור לוויני".

אתי בנדלר: אתם סבורים שזה ייתן לכם הגדרה?

אתי בנדלר: אני מנסה לאפיין כאן מה זה ערוץ 33, לעומת הסעיף הראשון שמוזכר בסעיף ההגדרות.

זבולון אורלב: אנחנו כרגע נשארים עם הנוסח הבא: "... מהאוויר בשידור לוויני".

אתי בנדלר: אני אבדוק את זה.

זבולון אורלב: אני ממשיך בקריאה: "(2) אחרי ההגדרה "שידור ראשוני" יבוא: "שידורי טלוויזיה "- שידורי טלוויזיה של הרשות, המשודרים לציבור בערוץ הראשון ובערוץ 33".

זבולון אורלב: "תיקון כותרת 2.

זבולון אורלב: בכותרת לפרק רביעי: 1 לחוק העיקרי אחרי "והודעות" יבוא "ברדיו".

זבולון אורלב: מישהו יכול להסביר?

אתי בנדלר: בחוק רשויות השידור יש פרק רביעי 1 שכותרתו "תשדירי פרסומת והודעות".

אתי בנדלר: מאחר ואנחנו מכניסים פרק נוסף שמתייחס בכלל לערוץ 3 ובמסגרתו ישודרו גם תשדירי פרסומת והודעות.

זבולון אורלב: אני ממשיך בקריאה: "ערוץ 33 יחידה תקציבית עצמאית.

זבולון אורלב: 25ב.

זבולון אורלב: (א) ערוץ 33 יפעל ברשות כיחידה תקציבית עצמאית, ובכפוף להוראות סעיף קטן (ב), ישמשו הכנסותיו למימון ערוץ זה בלבד ולא יועברו לרשות; הרשות לא תקציב סכומים למימון ערוץ זה.

זבולון אורלב: "

מאיר שטרית: יש פה הערה של אנשי הרשות השידור, שרוצים לשנות את הנוסח, בסעיף 25 ב', שיהיה כתוב: "ערוץ 33יפעל כיחידה תקציבית, כמו יתר יחידות הרשות, הכנסותיו מפרסומות יועברו לרשות, ותקציבו ייקבע כמו ביחידות אחרות".

מאיר שטרית: אני רוצה להבהיר את ההבדל בין שני המושגים, כדי שיהיה ברור על מה אנחנו מצביעים.

מאיר שטרית: אני רוצה להסביר את ההבדל שבין השניים.

מאיר שטרית: מאחר ובשבוע שעבר העיקרון שנקבע שהערוץ הזה יעבוד כמשק כספים סגור, וצריך לפעול על בסיס העיקרון הזה.

מאיר שטרית: כתבנו שערוץ 33 יפעל ברשות השידור כיחידה תקציבית עצמאית ובכפוף להוראות סעיף קטן (ב), וכן הלאה – הרעיון היה לא ליצור עוד כלי תקציבי כדי לתת יותר כסף לרשות השידור לפעולותיה היא, אלא להפוך את ערוץ 33 לכלי שיקבל הכנסות משידורים ושהכספים האלה ייועדו לצורך תפעול הערוץ, כדי להכין תוכניות וכן הלאה.

מאיר שטרית: אני מבין שזה יוצר בעיות בתוך רשות השידור.

זבולון אורלב: מה נהוג ב "קול ישראל" שמתפרנס מפרסומות?

מאיר שטרית: "קול ישראל" הוא יחידה תקציבית של רשות השידור לכל דבר.

מאיר שטרית: הכסף מהרדיו עובר לרשות השידור והם עושים בו מה שהם רוצים.

מאיר שטרית: אפשר להחליט על מדיניות שאומרת שרשות השידור תשדר פרסומות, הכסף ייכנס לתקציב רשות השידור כולו - -

זבולון אורלב: מה עמדתך?

מאיר שטרית: בזמנו הצעתי שהערוץ יהיה משק כספים סגור.

מאיר שטרית: הכסף נכנס לרשות השידור, אבל משתמשים בו רק למטרות של הערוץ עצמו.

מאיר שטרית: יש הבדל גדול בין השניים, כי תבין מה הבעיה – הבעיה שלי היא שאם יש ערוץ שמשדר פרסומות והכסף נכנס לתקציב הכללי של רשות השידור, שר אוצר יוכל מחר להפעיל את רשות השידור במתכונת אחרת.

מאיר שטרית: אני בהחלט מבין את הבעיות של רשות השידור.

מאיר שטרית: אין לי ויכוח בדבר הבעיות שזה יוצר.

מאיר שטרית: אם לערוץ 33 יהיה תקציב שעובד ברמה אחרת, בגרסה אחרת, מול מפיקים פרטיים שיפיקו תוכניות וכן הלאה, כמובן שהעובדים יעבדו בתנאים אחרים – על חוזים, אולי, לא עובדים קבועים, לא על אותו בסיס של שכר יסוד ושעות נוספות, וכן הלאה.

זבולון אורלב: אני זוכר הערה של מוטי שקלאר יושב ראש מועצת הרשות השניה שאמר בדיון הקודם שאם כך, ערוץ 33 יהיה הערוץ העיקרי וערוץ 1 יהיה הערוץ המשני.

זבולון אורלב: לא תהיינה לו יכולות, וכל הכספים הגדולים להפקה יבואו מערוץ 33.

מאיר שטרית: לדעתי תמיד לערוץ 1 יהיה הרבה יותר כסף מאשר לערוץ 33 אי פעם.

מאיר שטרית: הערוץ הראשון נמצא בצרה, בגלל העובדה שבשביל להביא למצב שהכסף הזה יהיה נטו, יש צורך לעשות שם ריאורגניזציה שלמה.

מאיר שטרית: בערוץ 1 יש תמיד יותר כסף מאשר בערוץ 33, אחרת הוא לא יכול להפעיל תוכניות שלא על בסיס רייטינג, כי הוא לא יוכל לעשות את זה, לעולם.

זבולון אורלב: יש לי שאלה אליך.

זבולון אורלב: על פי הצעת החוק שלך, מי קובע את התקציב של ערוץ 33?

מאיר שטרית: מנהל ערוץ 33 צריך להגיש תוכנית תקציבית, המנכ"ל צריך לאשר אותה, באישור הוועד המנהל.

זבולון אורלב: איפה זה נאמר בחוק?

מאיר שטרית: בהמשך.

אורי פורת: קודם כל, אני מברך את חבר הכנסת מאיר שטרית על היוזמה.

אורי פורת: היוזמה היא ברוכה, אך בשיחות אתו היתה לנו מחלוקת, בתוקף היותי מנהל כללי של רשות השידור.

אורי פורת: לא מתקבל על הדעת לחלוטין שבתוך גוף ציבורי תהיה איזו מין אוטונומיה מסחרית, כאשר הגוף הציבורי הוא רק מעין קישוט או מסווה לפעילות שהיא לא ציבורית בכלל אלא פעילות מסחרית.

אורי פורת: אם הכוונה היא שערוץ 33 יהפוך להיות ערוץ שחי מפרסומת, לכל דבר ועניין, והוא בעצם עצמאי לגמרי, אין לו מקום בכלל בחוק רשות השידור.

אורי פורת: הוא צריך לעבור לרשות השניה.

אורי פורת: שם יש תחנות שידור שמתפרנסות מפרסומות.

אורי פורת: אבל אי אפשר לערב מין בשאינו מינו.

אורי פורת: לא מתקבל על הדעת ליצור מין שעטנז כזה, שברשות השידור, שהיא גוף ציבורי, יהיו שני גופים, שאין שום מכנה משותף ביניהם.

אורי פורת: מה שעלול לקרות, אם חוק כזה יעבור, שערוץ 33 יהיה בעצם המתחרה של הערוץ הממלכתי האחד והיחידי שיש במדינת ישראל.

אורי פורת: אם אנחנו מדברים על ערוץ כזה, מה זה ערוץ 1, הציבורי?

אורי פורת: – הוא חצי ערוץ, משום שחצי מזמן השידור בערוץ הזה שייך לטלוויזיה הלימודית.

אורי פורת: מלבד זאת יש שעות שידור לתוכניות בערבית, חדשות באנגלית, ומה שנשאר לערוץ הממלכתי של מדינת ישראל זה כמה שעות שידור בערב.

אורי פורת: כמה השעות האלה בערב צריכות להתמודד מול כל ים התקשורת הפרסומית-מסחרית.

אורי פורת: מה עושים כדי לעזור לנו?

אורי פורת: – מכניסים לנו שידור מסחרי הביתה.

אורי פורת: במקום שערוץ 33 יעזור לרשות להתמודד עם השידור המסחרי, לשמור על הייחודיות שלו כשידור ציבורי, מכניסים לנו מסחר לתוך הבית.

אורי פורת: מה יהיה אז?

אורי פורת: ערוץ 33 גם הוא יצטרף אל כל הערוצים המסחריים שמתחרים בערוץ הראשון.

אורי פורת: צריכה להיות איזושהי לוגיקה בדברים האלה.

אורי פורת: אני תמיד הייתי בעד פרסומת, פרסומת מוגבלת, בערוץ 33, כדי לסייע לרשות השידור גם בערוץ 1, מפני שערוץ 1 היום, לבדו, מתמודד, אבל מכיוון שכתוצאה מהתחרות ההתייקרויות הגיעו לשמיים, במקביל- האגרה, במקום לעלות בהתאם להתייקרויות בשוק התקשורת – יורדת.

אורי פורת: איך אנחנו יכולים לפעול בשידור המסחרי?

אורי פורת: לפי הצעת החוק הזו, נגזרה כליה על השידור הציבורי.

אורי פורת: לא נוכל לעמוד בתחרות מול השידור המסחרי שהולך ומתפתח.

אורי פורת: אף מנהל בעולם לא יהיה מסוגל לנהל את רשות השידור אם בתוכה השתילו מין אוטונומיה מסחרית שכאילו לא שייכת בכלל לרשות, חיה חיים עצמאיים ואז אני צריך לשאת באחריות לכל העסק הזו, כאשר אין לי שום סמכות שם.

אורי פורת: יהיו לי שני סוגים של עובדים – עובדים לפי פרמטרים של השידור המסחרי מצד אחד, ועובדים שעובדים על פי הפרמטרים של עובדי המדינה, מצד שני.

אורי פורת: אם אין מספיק בלגן ברשות השידור עד עכשיו, תהיה פה תוספת נכבדה מאד, ואני לא יודע איך נצא מזה.

אורי פורת: הדרך היחידה להפעיל את ערוץ 33 כערוץ שרשאי לפרסם גם פרסומות, היא על פי אותה מתכונת ועל פי אותה שיטה בדוקה שעובדת כבר הרבה שנים.

אורי פורת: גם "קול ישראל" משדר פרסומות, ואין שום דיבה שערוץ 33 שגם הוא שייך לרשות השידור, יפעל בדיוק על פי מתכונת.

אורי פורת: להמציא פה שיטה חדשה?

אורי פורת: מחר יגידו, על פי אותה שיטה, שצריך להפוך גם את "קול ישראל" לאוטונומיה, ומה תהיה רשות השידור, חצי ערוץ טלוויזיה?

זבולון אורלב: אנחנו נתייחס לשאלה – משק כספים סגור, כן או לא.

זבולון אורלב: בבקשה.

יוחנן צנגן: הייתי 15 שנה ברשות השידור, וכיום אני בערוץ 2.

יוחנן צנגן: אשתדל לבודד את האינטרסים האחרים שיש לי, כגוף החי מתקשורת.

יוחנן צנגן: נקודה שלא הובאה פה בחשבון – מה דינם של משלמי האגרה שלא קולטים את ערוץ 33?

יוחנן צנגן: האם הם יחיו עם ההיצע היחיד שיש בערוץ 1 עם 4 וחצי שעות בפריים טיים?

יוחנן צנגן: משלמי האגרה האלה הם אלה שעומדים מאחורי הפעילות של ערוץ השידור, הם ממלאים את כל פעילותה, ואני חושב שהם זכאים גם ליהנות מכל מה שהיא נותנת, על אחת כמה וכמה אם עומדים לייעד עכשיו ערוץ אחד שבו יהיו תכנים טובים יותר.

יוחנן צנגן: דרך אגב, קראתי בעיון רב את הצעת החוק הזו ואין כאן מילה אחת שקשורה לתוכן.

יוחנן צנגן: מדובר על מבנה, וכן הלאה, אך אין מילה על תוכן.

מאיר שטרית: הסיבה היא פשוטה – רשות השידור היא שתקבע את התכנים.

יוחנן צנגן: אני מזמין אתכם לקרוא את חוק הרשות השניה, בעניין הזה, ולראות את המשקל שיש שם לתוכן.

יוחנן צנגן: אם כבר יש כוונה לשפר תכנים ולייעד את הכספים, אני חושב שצריך ליצור מצב שגם משלם האגרה ניהנה מהדברים האלה.

יוחנן צנגן: נקודה נוספת, על בסיס ניסיוני האישי- זה לא יעבוד.

יוחנן צנגן: אוטונומיה תקציבית בתוך רשות השידור היא מתכונת ברורה לאנרכיה מוחלטת, הרבה מעבר למצב הקשה שהיא נמצאת בו כבר היום.

יוחנן צנגן: לא ייתכן שבו יש מצב שבו יש עובדים מסוימים שעובדים יחד, וחלק מהם מקבלים כסף ממנהל מסוים, בהתאם לרמת הפרסומות, וחלק כפוף להסכמי העבודה, לתקשי"ר וכן הלאה.

זבולון אורלב: אבי מבין את החוק אחרת.

זבולון אורלב: עובדי ערוץ 33 הם עובדי רשות השידור לכל דבר ועניין, וחלים עליהם כל הכללים שחלים על עובדי רשות השידור.

זבולון אורלב: על התכנים חלים כל החוקים של רשות השידור.

זבולון אורלב: פה כתוב רק היוצא דופן.

יוחנן צנגן: אז למה למשלמי האגרה לא מגיע לקבל את השירות המועדף הזה?

יוחנן צנגן: ערוץ 33 הוא שירות מועדף.

יוחנן צנגן: מי שאין לו כבלים או לווין, ומשלם אגרה, לא ניהנה מהערוץ הזה.

זבולון אורלב: מה זה שונה מהיום?

זבולון אורלב: מי שלא מקבל את זה היום גם לא יקבל את זה הלאה.

מאיר שטרית: משלמים אגרה רק בשביל הערוץ הראשון.

מאיר שטרית: ה- 33 זו תוספת.

יעקב קצב: אני רוצה לחזק את הדברים.

יעקב קצב: אמנם זה לא בדיוק בעניין התקציב, אך זה שייך.

יעקב קצב: פה כתוב שמנהל ערוץ 33 יהיה אחראי לניהול השוטף של ענייני ערוץ זה, ובכלל זה קבלת עובדים.

מאיר שטרית: על כך יש הערות.

מאיר שטרית: יש שינוי.

זבולון אורלב: אתה מוכן להתייחס כרגע רק לסעיף 25 א'?

זבולון אורלב: האם יש לך עמדה בשאלה אם רצוי או לא רצוי שיהיה משק כספים סגור לערוץ 33?

יעקב קצב: זה לא רצוי מסיבה אחת ויחידה, שזה יוצר אפליה בין עובד לעובד ברשות השידור.

זבולון אורלב: תנוח דעתך – אני לא אצביע בעד חוק שיוצר שני מעמדות בקרב עובדי רשות השידור.

יעקב קצב: זה בהחלט מה שקורה גם היום שם, וזה מה שיהיה.

יעקב קצב: אין שום בקרה על זה.

זבולון אורלב: אם יהיה מצב של שני מעמדות, אשקול את דעתי לגבי החוק.

יעקב קצב: זה בהחלט נובע מהחוק.

זבולון אורלב: אני רוצה להזכיר לך מה אני מבין מהסעיף הזה: עד היום קבעו לערוץ 33 תקציב של 18מיליון שקל, נניח, כי זה מה שיכלו לגייס, למרות שכולם אמרו שצריך לגייס יותר.

זבולון אורלב: אין יותר כסף.

זבולון אורלב: החוק הזה אומר שרוצים שמנכ"ל יוכל לקבוע את התקציב של ערוץ 33, ואם הוא מגיע למסקנה שהתקציב צריך להיות 40 מיליון ₪, שיאפשרו לערוץ לגייס עוד 22 מיליון ₪ על ידי עשיית פרסומות.

זבולון אורלב: זו כוונת החוק.

זבולון אורלב: אין כוונה לעשות כל שינוי, לא בסטטוס, לא בחוקים, לא בשום דבר.

זבולון אורלב: רוצים לגייס עוד כספים בנוסף על מה שיש.

זבולון אורלב: רשות השידור תקבע מה צריך להיות התקציב, והיא יכולה לקבוע בחופשיות, כי מה שהיא תקבע הערוץ הזה יצטרך לגייס מכיסו.

זבולון אורלב: זה כל החוק.

יעקב קצב: אין באפשרותו של מנכ"ל רשות השידור לקבוע לפי ראות עיניו.

יעקב קצב: הסעיף הזה נותן את הסמכויות האלה.

יעקב קצב: מה הבקרה על קבלת עובדים?

דוד אדמון: קודם כל, בכובע של איש הפרסום, אני מברך כל ערוץ נוסף שיש לפרסום.

דוד אדמון: בכובע שהייתי בזמנו ברשות השידור, אני רוצה להזכיר למנכ"ל שהוא עצמו יזם, לפני 12 שנה, את הרעיון שיהיה ערוץ נוסף לפרסומת.

דוד אדמון: כמובן עדיין לא היה הערוץ השני, והיתה לו מטרה מאד חשובה אז, שכמו ברדיו ייכנס כסף באמצעות הכנסה מפרסומת.

דוד אדמון: אני מאמין שכלל שיהיו יותר ערוצים יהיה יותר חשוב למערכת להביא תוכניות, וגם להביא תוכניות טובות, כי מצד אחד האזרח נאלץ לשלם אגרה כדי שתהיה רשות שידור ממלכתית, אבל מצד שני יש רצון להרבה מאד גורמים לפתח את ערוץ 33.

דוד אדמון: אני מבין שב- 18 מיליון שקל קשה מאד להחזיק ערוץ.

דוד אדמון: תבוא הברכה אם זה באמת יכול להיות.

דוד אדמון: יש לי פה שאלה מאד ספציפית בסעיף 25א' כתוב: "ימומן משידורי פרסומת והודעות".

דוד אדמון: עד כמה שידוע לי, לרשות השידור יש גם תשדירי שירות וגם הודעות חסות.

דוד אדמון: ניתן יהיה להבין שתשדירי שירות והודעות חסות לא תכנסנה כאן למערכת, או שהכסף משם יילך למערכת אחרת.

דוד אדמון: כדאי שגם את הנקודה הזו נבהיר.

אלי פולק: אני יושב ראש האגודה לזכות הציבור לדעת, וחבר מליאה של רשות השידור, וחבר ועדת הכספים שלה.

אלי פולק: כדאי שנדע: אלף, יש עובדים ויש עובדים ברשות השידור.

אלי פולק: יש עובדים שמקבלים חוזה מיוחד, ומרווחים עשרות אלפי שקלים בחודש - -

מאיר שטרית: גם היום.

אלי פולק: כן, גם היום.

אלי פולק: ויש עובדים שמרוויחים הרבה פחות, כך שאם מדובר על מעמדות שונים, מעמד שונה קיים כבר היום ברשות השידור.

זבולון אורלב: תראה לי איפה בחוק מדובר על מעמדות שונים, כי אני נגד הסעיף הזה.

אלי פולק: לא אמרתי שיש או אין בחוק, רק התייחסתי לדברים שנאמרו כאן לגבי משק כספים סגור, והחשש שמשק סגור יצור מעמדות שונים.

אלי פולק: אמרתי שהחשש הזה – לא הוא הבעיה.

אלי פולק: רשות השידור מרוויחה המון כסף מפרסומת הרדיו.

אלי פולק: באופן היסטורי, הכסף הזה הולך תמיד לטלוויזיה ולא לרדיו, מפני שאין משק כספי כלכלי סגור.

אלי פולק: יתרה מזאת – בסעיף הבא כתוב שאם יהיו עודפים, העודפים האלה ילכו להתייעלות.

אלי פולק: התייעלות היא דבר שהוא מאד נזיל.

אלי פולק: התייעלות היא בסיכומו של דבר הקופה הכללית.

אלי פולק: אנחנו שומעים מרשות השידור במשך שנים שאי אפשר לייעל את הרשות, שמערכת השעות הנוספות גולשות מסעיף אחד לסעיף שני, שהוצאות גולשות מסעיף אחד לסעיף שני, והדברים נעשים בצורה כזו שהתקציב שמוגש לכנסת ולוועדת הכספים הנ הנכבדה, יוצא בסוף השנה אחרת לגמרי.

אלי פולק: הדרך היחידה שניתן לדאוג שערוץ 33 ינוהל בצורה נכונה, ויהווה דוגמה למה היא צורה כספית נכונה ברשות השידור – כך שהדגם הזה יהיה גם לנגד עיני חברי הכנסת לדאוג שתהיה התייעלות - -

מאיר שטרית: ועדת הכספים לא מאשרת את תקציב רשות השידור.

מאיר שטרית: אנחנו מאשרים רק את האגרה.

אלי פולק: ועדת הכספים מאשרת את תקציב הרשות.

אלי פולק: לגופו של עניין – אם הדבר הזה לא יתנהל כמשק עצמאי סגור, פירושו של דבר שהאנרכיה שקיימת בכל הרשות תגלוש לערוץ 33.

אלי פולק: ולהפך – אם הוא כן יתנהל כמשק סגור, כאשר אם יש לו עודפים הם צריכים ללכת למטרה אחת בלבד, וזה מה שיוחנן צנגן אמר – להוריד את האגרה.

אלי פולק: לא לשום מטרה אחרת, משום שזה מה שמגיע למשלם האגרה, שהוא ירוויח מזה.

אלי פולק: אם לא נשים אותה כמשק עצמאי סגור, לא עשינו כלום.

דידי לחמן מסר: אני חולקת על דעתו של פרופ' אלי פולק.

דידי לחמן מסר: קודם כל – הממשלה התנגדה להצעת החוק בקריאה הטרומית.

דידי לחמן מסר: לא היה לנו סיפק להביא את זה לחקיקה, אך מבחינת התקנון אני חייבת להביא את זה לידיעת הממשלה.

זבולון אורלב: ועדת שרים לחקיקה דנה בזה?

דידי לחמן מסר: לא, ועדת השרים לא ראתה את זה.

דידי לחמן מסר: היא תדון בזה, ותהיה לה עמדה משלה.

זבולון אורלב: אז איך את יודעת מה תהיה עמדת הממשלה?

זבולון אורלב: איך את אומרת פה בוועדה שיש התנגדות של הממשלה - -

דידי לחמן מסר: אמרתי שהממשלה התנגדה להצעה הקודמת.

דידי לחמן מסר: קדמה להצעה זו הצעת חוק טרומית.

דידי לחמן מסר: להצעה ההיא התנגדה הממשלה.

דידי לחמן מסר: בין לבין קיבלנו את הנוסח הזה, אתמול.

דידי לחמן מסר: טרם היה סיפק בידינו להביא את זה לפני הממשלה.

דידי לחמן מסר: אני לוקחת על עצמי לעשות זאת בהקדם האפשרי, אם אפשר עוד היום.

דידי לחמן מסר: היום מתכנסת ועדת השרים לחקיקה כדי לגבש עמדת ממשלה בעניין הזה.

דידי לחמן מסר: לגופם של דברים - הנושא של פרסומות בערוץ 33 הוא נושא כבד.

דידי לחמן מסר: בהנחה שהוועדה תאשר את זה, לייעד תקציב נפרד זה כמו ליצור טלוויזיה נפרדת בתוך רשות השידור, על כל המשמעויות של זה.

זבולון אורלב: אין כאן כוונה בהצעת החוק לייעד תקציב נפרד.

דידי לחמן מסר: אני קוראת: "ערוץ 3 יפעל ברשות כיחידה תקציבית עצמאית, ובכפוף להוראות סעיף קטן (ב), ישמשו הכנסותיו למימון ערוץ זה בלבד ולא יעברו לרשות; הרשות לא תקציב סכומים למימון ערוץ זה.

דידי לחמן מסר: "

זבולון אורלב: אני עומד על כך שהמונח שנקטת בו אינו נכון.

זבולון אורלב: כיוון שעל פי הצעת החוק – לא ערוץ 33 קובע את תקציבו, אלא רשות השידור - -

דידי לחמן מסר: זו תהיה טלוויזיה נפרדת שתקציבה ייקבע על ידי הוועד המנהל של רשות השידור, אבל ערוץ 1 וערוץ 3 לא יהיו אותה טלוויזיה, הם יהיו שתי יחידות טלוויזיה נפרדות.

מאיר שטרית: מה רע בזה?

זבולון אורלב: יש, לפי דעתי, שני פרמטרים עיקריים, שהם קובעים את המהות של העצמאות – האחד הוא מי קובע את גובה תקציבו של הגוף, ולא מאין מגייסים את המקורות לתקציב, והשני – מי קובע את התוכניות.

זבולון אורלב: לפי הצעת החוק הזו, שתי ההחלטות הכי חשובות האלה, נשארות בידי רשות השידור.

דידי לחמן מסר: אני רוצה להסביר: לוועד המנהל יש עכשיו שלושה כלי שידור: הרדיו, הטלוויזיה.

דידי לחמן מסר: כולם עובדים בתקציב אחד.

דידי לחמן מסר: יש קשר, כפי שידוע לך, בין התקציב לבין מקור ההכנסות.

דידי לחמן מסר: אני לא יכולה לקבוע לערוץ 1, אם הייתי ברשות השידור, תקציב של 200 מיליון שקלים מבלי שיהיה לי מקור הכנסה, כי זה תאגיד סטטוטורי, שלא יכול לצאת בהנפקת אג"ח ולא כל דבר אחר.

דידי לחמן מסר: לכן יש קשר בין מקור ההכנסות לגודל התקציב.

דידי לחמן מסר: ברגע שאומרים שכל ההכנסות ישמשו אך ורק לפעילות מסוימת, מייד יצרת היקף פעילות שכזו, שיכולה אפריורי לנצל את כל התקציב הזה.

דידי לחמן מסר: דהיינו – לא יהיו עודפים.

דידי לחמן מסר: לא יהיה תמריץ ליצור עודפים, כי אם העודפים עוברים להתייעלות, סביר להניח שתאגיד סטטוטורי ירצה להוציא את כל העודפים.

דידי לחמן מסר: זה מה שאמר המנכ"ל, שהפכת את היוצרות – מערוץ 1 שהוא ערוץ השידור הציבורי במדינת ישראל.

דידי לחמן מסר: הוא נקלט על ידי כל תושבי המדינה.

דידי לחמן מסר: אנחנו מבקשים שאם ההצעה תתקבל, שהכספים ייועדו לכל תקציב רשות השידור.

דידי לחמן מסר: יש פה עשיית דבר שאין לו תקדים בממשלה.

מאיר שטרית: אני לא מקבל את הדברים, מסיבה פשוטה.

מאיר שטרית: קודם כל, אף אחד לא מכריח את רשות השידור להוציא את כל היקף ההכנסות.

מאיר שטרית: נניח שערוץ 33 יהיה מוצלח בצורה בלתי רגילה, וירוויח רווחים אדירים, מעבר לתוכנית הפעולה שלו.

מאיר שטרית: האם רשות השידור חייבת להוציא את הכסף?

מאיר שטרית: – לא.

מאיר שטרית: היא יכולה לקבוע שהיא מפטרת את העובדים וברווחים היא משלמת להם פיצויים.

מאיר שטרית: זו זכותה.

מאיר שטרית: זו התייעלות.

מאיר שטרית: התייעלות פירושה שרשות השידור יכולה להשתמש בכסף הזה לצרכים של תוכנית ההתייעלות של רשות השידור.

מאיר שטרית: מותר לה.

מאיר שטרית: היא יכולה להחליט.

מאיר שטרית: אין בזה שום סתירה.

מאיר שטרית: בכל החוק יש נקודה אחת שנמצאת בוויכוח.

מאיר שטרית: גם היום יש חוזים לעובדים ברשות השידור בשכר שונה לחלוטין מאשר עובדים רגילים ברשות השידור, אז מה ההבדל?

מאיר שטרית: קיבלתי את ההערה של רשות השידור שהערוץ הזה לא יעסיק עובדי הפקה אלא יפיק הכל בחוץ, במכרזים.

מאיר שטרית: הערוץ הזה, או רשות השידור, תקנה את התוכניות על פי מכרז.

מאיר שטרית: בעניין הזה קיבלתי את דעתו של מנכ"ל רשות השידור, שלא מעוניין שיהיה מצב של מערכת עובדים כפולה.

מאיר שטרית: אני מקבל את השינויים.

מאיר שטרית: כאשר אתם אומרים שבעניין הזה הערוץ כפוף לוועד המנהל, למנכ"ל רשות השידור- כל זה מקובל עלי.

מאיר שטרית: למה לסגור את האופציה של ערוץ סגור?

מאיר שטרית: אני רוצה להבטיח שלרשות הערוץ הזה יעמדו אמצעים שיאפשרו פעולה ממשית גדולה ורחבה.

דידי לחמן מסר: אבל אם הרשות תקבע תקציב של 18 מיליון ₪, זה יהיה אותו הדבר.

מאיר שטרית: לכן אני אומר שצריך להיות משק כספים סגור.

זבולון אורלב: היא אומרת שגם במשק כספים סגור הרשות יכולה לקבוע שהתקציב יהיה 18 מיליון ₪.

מאיר שטרית: איזה אינטרס יש לרשות השידור להקפיא שידור של תוכניות שעליהן היא גובה תשלום עבור פרסומת?

מאיר שטרית: לכן יש הגיון גם בתפעול של העניין.

מאיר שטרית: אני מציע, לכן, לקבל את דעתי בעניין של משק כספים סגור, קיבלתי את ההערכות האחרות.

מאיר שטרית: תצביעו על העניין, ונראה אם יש לו הסכמה.

דליה איציק: אדוני היושב ראש, ורבותיי החברים.

דליה איציק: אני מציעה שנשאל את עצמנו למה נולד החוק הזה?

דליה איציק: – החוק הזה נולד כי היה מי שניסה לחנוק את הערוץ הזה.

דליה איציק: הערוץ הזה הוא נכס יקר ביותר לשידור הציבורי במדינת ישראל.

דליה איציק: לפיכך, שמחתי שהצלחתי לא להעביר אותו לערוץ השני.

דליה איציק: רק במדינת ישראל, ערוץ ממלכתי שמקבל עוד ערוץ, מרשה לעצמו לשדר רק תשע שעות.

דליה איציק: אין בכלל ספק שהערוץ השלישי יכול לחיות בתנאים שיש לו.

דליה איציק: לפיכך, נדרש יושב ראש הוועדה, יחד עם חבר הכנסת מאיר שטרית, כדי לנסות לאפשר תנאים לערוץ השלישי.

דליה איציק: עכשיו צריך לחשוב איך להעניק כלים.

דליה איציק: ממה החשש?

דליה איציק: – אני רוצה לומר באופן גלוי: בצדק נאמר כאן שהרדיו מכניס הרבה כסף.

דליה איציק: באים אלי הרבה אנשים ואומרים – האחות הגדולה שנקראת טלוויזיה, חונקת אותנו.

דליה איציק: נכון שטלוויזיה זקוקה ליותר תקציב, הכל נכון, אבל יחד עם זה, יש תסכול גדול מאד, ואין שום סיבה שלא יחשבו חשיבה אחרת, שאני לא רוצה להגדיר אותה כרגע, ולבדוק איך עושים כך שגם הרדיו יחיה וגם הערוץ השלישי.

דליה איציק: ממה החשש?

דליה איציק: – שיבוא מנכ"ל כזה או אחר, ויאמר שהוא הכניס כסף, והערוץ הראשון לקח לו הכל, ואז מה עשינו?

דליה איציק: מזה חושש מאיר שטרית.

דליה איציק: ממה חושש המנכ"ל?

דליה איציק: לדעתי צריך למצוא אורגן, שמבטיח את מה שנאמר פה על ידי דידי לחמן מסר.

דליה איציק: היא דיברה על מצב שבו ייכנסו כספים, אך המנכ"ל ייקבע לערוץ תקציב נמוך יותר.

דליה איציק: אז נחטיא את רוח החוק.

דליה איציק: איך מונעים את זה?

דליה איציק: – צריך למצוא אורגן - -

מאיר שטרית: אני לא מבין אותך, נאמר כאן: " ..

מאיר שטרית: ישמשו הכנסותיו למימון ערוץ זה בלבד ולא יועברו לרשות;".

זבולון אורלב: לא, אין שום בעיה – הוועד המנהל ייקבע שהתקציב שלו הוא כזה שההכנסות תהיינה 100 אלף ₪ בשנה, נניח.

דליה איציק: לפיכך, איך אנחנו מוצאים אורגן או מנגנון שיבטיח שמה שהתכוונת שיקרה – לתת כסף ותנאים לערוץ 33, אכן יקרה.

דליה איציק: יכול להיות שצריך לקבוע ש- 60 אחוז מההכנסות תיועדנה לערוץ ו- 40 אחוז לשיקול דעתה של רשות השידור.

דליה איציק: אחרת הוועד המנהל יוכל לקבוע דברים אחרים, מתוקף היותו המוסד הציבורי הקובע.

דליה איציק: זה ערוץ בלידה, וצריך לאפשר לו לחיות.

דני רוזן: יש היום שלושה ערוצים שנראים לי בכלל בלתי מנוצלים.

זבולון אורלב: אנחנו מדברים על השאלה האם זה צריך להיות משק כספים סגור או לא.

דני רוזן: הבעיה שלנו היא להבטיח תחרות הוגנת בפרסום.

דני רוזן: יש כמה כלים להבטיח זאת.

דני רוזן: הפרדה תקציבית היא אחת מהן.

דני רוזן: הפרדה התקציבית בין מימון ממשלתי למימון מסחרי, בגוף חצי ממשלתי שממומן מאגרה היא נושא מאד עקרוני.

דני רוזן: הפרדה תאגידית ככלי לעשיית תחרות הוגנת זה כלי מאד מקובל, וקיים ב "בזק" וחברות הבת שלה, לדוגמה.

דני רוזן: אני לא מבין למה אומר מנכ"ל רשות השידור שאם תהיה הפרדה תאגידית הוא לא יוכל לנהל את העניין הזה.

דני רוזן: דבר נוסף – קיים הנושא הציבורי, כספי האגרה.

דני רוזן: אגב, בעיית העובדים שהוזכרה כאן לא קיימת, לדעתי, כי סעיפים 23 עד 25 בחוק חלים.

דני רוזן: אני חושב שזו לא עת נכונה היום לקיים ערוץ הממומן מפרסומת.

דני רוזן: אם כבר עושים את הטעות הזו, כדאי שהסעיף הזה יהיה מנוסח בדיוק כפי שהוצע על ידי חבר הכנסת מאיר שטרית, דהיינו – שזו תהיה יחידה תקציבית עצמאית,

רביב סובל: יש כאן בעצם שתי שאלות – האחת, מה המבנה בתוך רשות השידור - -

זבולון אורלב: השאלה הזו הוכרעה.

זבולון אורלב: אנחנו דנים עכשיו בשאלה – משק כספים סגור, כן או לא.

זבולון אורלב: אני לא מתכוון לחזור לנושא שכבר דנו בו.

רביב סובל: יש שני דברים.

רביב סובל: האחד – בתוך רשות השידור לא ניתן ליצור גוף נפרד, כמו שיש כוונה כאן, בהצעת החוק.

רביב סובל: יש כאן שתי נקודות – האם זה יהיה גוף נפרד ברשות השידור, או שיהיה צורך למהול אותו בתוך הרשות?

רביב סובל: דבר נוסף הוא השימוש בכסף.

רביב סובל: האם הכסף יהיה מיועד אך ורק לטובת ערוץ 33, או שהם יהיו מיועדים לדברים רחבים יותר, כמו הורדת האגרה והתייעלות ברשות השידור?

רביב סובל: הבנתי שיש פה מחלוקת לגבי המבנה.

רביב סובל: אני לא רוצה כרגע להביע עמדה, כי לדעתי שתי האופציות הן מאד רעות.

רביב סובל: לגבי הייעוד של הכסף – אני חושב שצריך לקבוע שזה גם ילך לאגרה.

רביב סובל: אני לא חושב שאפשר לתת לרשות השידור עוד מקור כספי נכבד.

רביב סובל: לא מדובר פה על 18 מיליון ₪ או סכומים קטנים – בלי שאנו מורידים את האגרה, מצד שני, וגם מסייעים להתייעלות ברשות.

יולי גרטל: אני נציגת היוצרים.

יולי גרטל: אנחנו מאמינים שבמשק סגור, אם יחילו גם חובת הפקות מקור, שתצא החוצה ותעלה גם את כמות העבודה לאנשים בתחום, ותעלה הרמה של מה שנראה על המסכים – משק כספים סגור יכול להיות דבר מאד חיובי.

מוטי שקלאר: אני פונה להגיון.

מוטי שקלאר: אני מבין שלא תמיד זה מסתדר, אם משרד מסוים מוביל לכאן ומשרד אחר מוביל למקום אחר, ואין תיאום בין הדברים, כאשר כל אחד הוא לכאורה אוטונומי בעניין.

מוטי שקלאר: עם זאת, יש הגיון מסוים בכל שוק התקשורת, וברגע שבונים משק סגור, נקבל בעצם ערוץ מסחרי לכל דבר.

זבולון אורלב: אני שוב אסביר- יש שני מקורות סמכות חיצוניים, האחד הוא גובה התקציב, והשני זה התכנים.

מוטי שקלאר: אבל אתה לא קבעת פה מגבלות בפרסום, כלומר- התקציב יכול להיות כזה או אחר.

מוטי שקלאר: אם זה מבוסס רק על פרסומות, גם אם לא תקרא לזה כך – זה ערוץ מסחרי לכל דבר.

מוטי שקלאר: השאלה שנשאלת היא האם יש מקום היום לשלושה ערוצים מסחריים.

מוטי שקלאר: זה סימן שאלה אחד גדול.

זבולון אורלב: הדברים האלה נשמעו גם בדיון הקודם.

מוטי שקלאר: היה דיון על עידוד ערוץ 1 על ידי פרסומות.

מוטי שקלאר: ברגע שקבעת משק כספים סגור, בעצם בנית ערוץ מסחרי.

מוטי שקלאר: תשקלו את ההשלכות של העובדה שיש שלושה ערוצים מסחריים.

דורית ענבר: ההצעה לעשות את הערוץ ליחידה תקציבית עצמאית יכולה להיות בה תועלת, אם באמת באות בצידה חובות - שלא רואים אותן היום בטיוטה – שבאמת מאפשרות לערוץ לפעול לפי האופי המאד מיוחד ומאד חריג שלו ביחידה.

דורית ענבר: אני, בעניין הזה, בהחלט לא מסכימה עם דברי ההסבר שיש כאן, שאומרים "לא לרדת לתרבות הרייטינג" .

דורית ענבר: אני חושבת שלהציע לערוץ שממומן מפרסומות שלא לרדת לתרבות הרייטינג, הוא דבר שיש בו סתירה פנימית בהגדרה עצמה.

דורית ענבר: מי שרוצה למכור פרסומות חייב לציית לתרבות הרייטינג.

דורית ענבר: בסך הכל יש איזושהי תרבות של שידורים שממומנים מפרסומות, שיש כל מיני חובות בצדם.

דורית ענבר: לא נותנים את הזכות להיזון מפרסומות, אלא כנגד חובות מאד גדולים, החל מחובות של הפקות מקור, והיום הפירוט הוא מאד גבוה לגבי העניין הזה: איזה ז'אנרים, באיזה שעות וכן הלאה.

דורית ענבר: מה שאני מציעה הוא שאם רוצים לקבוע שהערוץ יהיה יחידה תקציבית נפרדת, חייבים לקבוע מפורשות למה ייועד הכסף הזה, וצריך לטפל בערוץ הזה כדי שהוא יהיה באמת עוד ערוץ מסחרי, לפחות עם אותן רמות של קריטריונים, החל מהפקת מקור, עבור דרך פיקוח, דרך רגולציה של פרסומות – דברים שיעמידו את המדינה, שרוצה למכור פרסומות, באותה רמה כמו גורמים מסחריים רגילים שמחויבים באותן חובות כאשר הם עושים פרסומות.

דורית ענבר: אם לא, כל העניין יישאר תלוי באוויר.

מאיר שטרית: יש לי הצעה לסיכום הנושא.

מאיר שטרית: אני רוצה לומר שאני לא מקבל את הדברים שנאמרו פה, עם כל הכבוד לערוץ השני.

מאיר שטרית: כאשר מנכ"ל הערוץ השני אומר בעיתון שחברי הכנסת לא מבדילים בין ימינם לשמאלם, ואם הכנסת תאשר את הערוץ בחוק הזה הוא יבטל את המכרז לערוץ השלישי – זו בושה וחרפה.

מאיר שטרית: הצעתי היא פשוטה.

מאיר שטרית: אני מציע שהערוץ הזה יהיה משק כספים סגור, כפי שהוצע, כאשר יהיה כתוב שלפחות 50 אחוז מהכנסותיו ישמשו - -

זבולון אורלב: אנחנו בספק גדול אם הכנסת הזו תשלים את החוק הזה בקריאה שניה ושלישית.

זבולון אורלב: אנחנו רוצים להעביר אותו לפחות קריאה ראשונה, כדי שבכנסת הבאה יצביעו על החלת רציפות, ויכינו אותו לקריאה שניה ושלישית.

זבולון אורלב: יהיו עוד שני דיונים על החוק הזה.

זבולון אורלב: אני ממשיך בקריאה: 25 (ב) ההוצאות הנדרשות לתפעולו של ערוץ 33 ולמילוי תפקידיו, בכל שנה, לא יעלו על הכנסותיו מהמקורות האמורים בסעיף 25ג; היה לערוץ עודף הכנסות על הוצאות, לרבות הוצאות לצורך הרחבת תשתית שידוריו ולתקציב פיתוח, יועבר העדוף לקרן שתקים הרשות לשם התייעלות ברשות".

אתי בנדלר: זה כבר לא רלבנטי.

אתי בנדלר: החלק הראשון הוא רלבנטי, כי נאמר שם שההוצאות לא יעלו על ההכנסות.

אתי בנדלר: אם יש עודף הכנסות – עד 50 אחוז אפשר להעביר לתקציב הכללי של רשות השידור.

אתי בנדלר: צריך פחות לשים נקודה אחרי המילים "מהמקורות אמורים בסעיף 25ג.

אתי בנדלר: " זה הכל.

רביב סובל: אם אתם מבטלים את כל הנושא של קרן התייעלות, התוצאה תהיה שרשות השידור לא תתייעל.

רביב סובל: עד שמוצאים עוד מאגר של כספים, הוא לא יופנה לא לטובת אגרה, לא לטובת התייעלות, ולא לטובת כל דבר אחר.

זבולון אורלב: נכון.

זבולון אורלב: אי אפשר להחזיק את המקל משני קצותיו.

זבולון אורלב: לא תמכת בגירסה הראשונה.

זבולון אורלב: אני ממשיך בקריאה: "מימון ערוץ 33.

זבולון אורלב: 25ג.

זבולון אורלב: (א) ערוץ 33 ימומן משידורי פרסומת והודעות, בהתאם להוראות פרק זה, וממכירת תכניות.

זבולון אורלב: (ב) השר, בהתייעצות עם הוועד המנהל ובאישור ועדת החינוך והתרבות של הכנסת, רשאי לאשר דרכי מימון נוספות".

אתי בנדלר: כאשר הכנתי את הצעת החוק, והסתמכתי על פרוטוקול הישיבה ועל שיחות עם חבר הכנסת מאיר שטרית, ההחלטה הבלעדית היתה שהמימון יבוא אך ורק משידורי פרסומת והודעות.

אתי בנדלר: ביקשתי את רשותו של חבר הכנסת מאיר שטרית בלי שהדבר נדון בוועדה, לאפשר דרכי מימון נוספות, אם השר יחליט.

זבולון אורלב: מה זה "דרכי מימון נוספות"?

אתי בנדלר: כרגע משאירים את זה פתוח.

אתי בנדלר: כפי שיש לערוצים הייעודיים, וכן הלאה - מאחר ואנחנו לא יודעים כרגע איזה דרכי מימון נוספות יבואו בחשבון, לכן אני אומרת שאני לא רוצה לסגור את האפשרות הזו.

אתי בנדלר: אני מציעה לאשר את זה, כפוף לכל האישורים, דהיינו – החלטה של השר, התייעצות עם הוועד המנהל, ואישור של הוועדה הזו.

דידי לחמן מסר: ערוץ ייעודי הוא ערוץ של חברה מסחרית, שנבחרה במכרז, והממשלה מחפשת דרכי מימון כי היא לא מקבלת מהכבלים.

דידי לחמן מסר: רשות השידור היא תאגיד סטטוטורי שהוקם בדין.

דידי לחמן מסר: לא יכולות להיות דרכי מימון ששר ייקבע לתאגיד שמשדר שידורים.

דידי לחמן מסר: זה דבר מרחיק לכת.

דליה איציק: אתן לך דוגמה.

דליה איציק: השר, למשל, יפנה לשר האוצר ומבקש עוד תקציב.

דליה איציק: אלה הן דרכי מימון נוספות.

אתי בנדלר: האם צריך להחליט כבר עכשיו על דרכי מימון נוספות, אם החוק יעבור?

דידי לחמן מסר: שר לא יכול להחליט דבר כזה.

זבולון אורלב: יש לי שאלה – אם נוריד את זה עכשיו ונדון בזה לקראת קריאה שניה ושלישית – תטעני שזה נושא חדש?

דידי לחמן מסר: אני לא יודעת מה זה "דרכי מימון נוספים".

דידי לחמן מסר: אני רק רוצה לבקש שאם זה יהיה השר, שזה יהיה באישור שר האוצר.

דידי לחמן מסר: שר האוצר חייב להיות בתמונה, מדובר בתאגיד ציבורי, זה תקציב המדינה.

זבולון אורלב: ההצעה שהשרה מסכימה לה – שנוסיף "השר, באישור שר האוצר..."

מאיר שטרית: מאחר ותקציב רשות השידור ממילא צריך לעבור את אישור הממשלה, זה לא משנה.

מאיר שטרית: סעיף 25ד- פרסומות והודעות.

מאיר שטרית: מבוקש להוסיף פה שייאמר: ערוץ 33 לא יפיק תוכניות בעזרת כוח האדם של הרשות אלא באמצעות חברות הפקה ו/או מפיקים חיצוניים, לפי הכללים הנהוגים בוועדת ההתקשרויות של הרשות".

מאיר שטרית: אני מסכים לזה.

מאיר שטרית: רשות השידור ביקשה את זה, ואני לא מתנגד.

זבולון אורלב: זה נראה לי מוזר להכניס את זה לחקיקה ראשית.

אתי בנדלר: אפשר לקבוע מכסה של הפקות שאינן הפקות עצמאיות.

אתי בנדלר: לאסור על גוף לעשות את העבודה המוטלת עליו באמצעות קביעה בחוק – לא נראה לי.

דידי לחמן מסר: אולי אפשר לנסח את זה אחרת.

מאיר שטרית: לפחות 50 אחוז תעשנה בחוץ.

דידי לחמן מסר: הרעיון היה שאם יש ערוץ חדש שממומן מפרסומת, יש לשתף את הסקטור הפרטי כי זה ערוץ שמקבל מימון בסקטור הפרטי.

זבולון אורלב: כן, אבל אי אפשר לאסור בחוק - -

דידי לחמן מסר: אז אני מציע לא לנסח את זה כך.

מאיר שטרית: אז הסכמנו שזה ינוסח כך שלפחות 50 אחוז ייעשה בחוץ.

דידי לחמן מסר: אבל מהתקציב, לא מהיצירה, כי הפקה יכולה להיות גם הפקת אקווריום, שהיא מאד זולה, וגם הפקה גדולה.

מאיר שטרית: בסדר, אז ידובר על הסכום שמיועד להפקות: "לפחות 50 אחוז מהסכום שייועד להפקות יבוצע באמצעות חברות הפקה ו/או מפיקים של הרשות, על פי הכללים הנהוגים בוועדת ההתקשרויות של הרשות".

דידי לחמן מסר: על פי כללים המקובלים בוועדת ההתקשרויות.

אתי בנדלר: אבל למה אנחנו צריכים את הכללים הנהוגים בוועדת ההתקשרויות?

אתי בנדלר: אני לא יודעת מה זה הגוף הזה, שנקרא "ועדת התקשרויות" ומה אם מחר הוא יבוטל?

דידי לחמן מסר: אם כן – על פי כללים שייקבע הוועד המנהל לעניין זה.

זבולון אורלב: פרסומות והודעות "25 ד.

זבולון אורלב: (א) ערוץ 33 ישדר תשדירי פרסומת והודעות תמורת תשלום, ולעניין זה יחולו הוראות סעיף 25א, בשינויים אלה: (1) הכללים האמורים בסעיף 25א(ב) יקבעו, לעניין ערוץ 33, על ידי הוועד המנהל בהתייעצות עם מנהל הערוץ שמונה לפי סעיף 25י', לרבות כללים בדבר- (א) זמן שידור מרבי לכל תשדיר פרסומת ולכלל תשדירי הפרסומת; (ב) סייגים בדבר שידור פרסומת אגב, פרסומת מוסווית, או בלתי מודעות".

זבולון אורלב: "(ב) בנוסף לסמכויות הוועד המנהל בהתאם להוראות סעיף קטן (א), רשאי הוועד המנהל לקבוע כללים בדבר חובת ערוץ 33 לקבוע לוח מחירים לתשדירי פרסומת והודעות, פרטים שיכלול הלוח ואופן הבאתו לידיעת הציבור".

זבולון אורלב: "25ה.

זבולון אורלב: (א) תשדיר פרסומת ישודר בתחילתה של תכנית או בסופה, ובנפרד ממנה.

זבולון אורלב: 0ב) על אף הוראות סעיף קטן (א), יכול שישודר תשדיר פרסומת גם באתנחתאות שבמהלכה של תכנית, בהתאם לכללים שיקבע הוועד המנהל, בהתייעצות עם מנהל ערוץ 33".

זבולון אורלב: בהתייעצות עם המנהל הכללי.

זבולון אורלב: "25ו.

זבולון אורלב: (א) ערוץ 33 לא יכלול במשדריו דבר שהוא בגדר פרסומת, גלויה או מוסווית, ושאינו תשדיר פרסומת אשר הוא קיבל עבור שידורו תמורה כספית".

זבולון אורלב: (ב) ערוץ 33 לא יקבל תמורה אחרת בשל שידור כאמור בסעיף קטן (א), אלא בהתאם לכללים שקבע הוועד המנהל".

זבולון אורלב: הגבלת תשדירי פרסומות "25ז.

זבולון אורלב: לפי בקשת הממשלה רשאי הוועד המנהל, מטעמים של חשש לפגיעה של ממש בכלכלת המדינה או מטעמים של טובת הציבור, לאסור או להגביל תשדירי פרסומת למוצרים, לשירותים, או לסוגים מסויימים מהם, לתקופה ובתנאים שתקבע בכללים".

זבולון אורלב: הגבלת שידורי חדשות "25ח.

זבולון אורלב: ערוץ 33 לא יפיק, בין בעצמו בין באמצעות אחרים, שידורי חדשות ..."

דידי לחמן מסר: שידורי חדשות בעברית.

זבולון אורלב: אם כן: "...

זבולון אורלב: לא יפיק, בין בעצמו בין באמצעות אחרים, שידורי חדשות בעברית, ואולם הוא יהיה רשאי לשדר מהדורות חדשות ויומני חדשות בעברית של הרשות".

זבולון אורלב: שידורי טלוויזיה מהכנסת "25ט.

זבולון אורלב: (א) נקבע בחיקוק או בהסכם, שהרשות תעביר את שדורי הטלוויזיה מהכנסת, יועברו שידורים אלה בערוץ 33.

זבולון אורלב: (ב) במהלך העברת השידורים מהכנסת, וכן במהלך השעה שלפני תחילת שידורים אלה ועד תום השעה שלאחר סיומם, לא ישודרו תשדירי פרסומות".

זבולון אורלב: מנהל ערוץ 33 "25י.

זבולון אורלב: (א) על אף הוראות סעיף 24, מינוי מנהל ערוץ 33 ייעשה על ידי הוועד המנהל, על פי המלצת השר.

זבולון אורלב: (ב) מנהל ערוץ 33 יהיה אחראי לניהול השוטף של ענייני ערוץ זה, ובכלל זה קבלת עובדים, והכל במסגרת המדיניות, התכניות והתקציבים של ערוץ 33 ובמסגרת החלטות המליאה, הוועד המנהל והמנהל הכללי.

זבולון אורלב: (ג) בכפוף להוראות חוק זה והחלטות הוועד המנהל, יהיו למנהל ערוץ 33 כל הסמכויות הדרושות לניהול ערוץ 33, ובכלל זה הסמכות לייצג את ערוץ זה בכל תפקיד מתפקידיו".

אתי בנדלר: אושר מה שמסומן אצלנו כ- יא א, ו-ב, ובוטל לחלוטין סעיף ו (ג).

זבולון אורלב: אמת.

זבולון אורלב: אני ממשיך בקריאה: הוראות לתקופת ביניים.

זבולון אורלב: "4.

זבולון אורלב: (א) על אף הוראות סעיף 25ב.

זבולון אורלב: לחוק העיקרי, כנוסחו בסעיף 3 לחוק זה- (1) לתקופה של שנה שתחילתה ביום תחילתו של חוק זה (להלן- יום התחילה), ישא אוצר המדינה בהוצאות לתפעולו התקין של ערוץ 33, ולשם כך יקצה, בחוקי התקציב השנתיים המתייחסים לשנה האמורה, את הסכומים הנדרשים לכך.

זבולון אורלב: (2) עודפי הכנסות שנוצרו לאחר יום התחילה ועד לכיסוי הסכומים שהוקצו לערוץ 33 בהתאם להוראות סעיף קטן (א), יועברו לאוצר המדינה".

זבולון אורלב: "(ב) מי שכיהן כמנהל ערוץ 33 ערב יום התחילה, יראו כאילו נתמנה כמנהל הערוץ לפי סעיף 25י לחוק זה, לתקופת כהונה של שנתיים מיום התחילה".

יעקב קצב: יש לי הערה לגבי 25 י' (ב) - -

מאיר שטרית: זה ירד.

יוחנן צנגן: לפי הטיוטא הזו, הסמכות לקביעת זמני הפרסום נתונה בידי הוועד המנהל, דבר שלא קיים אפילו בחוק הערוץ השני.

יוחנן צנגן: החוק הבהיר בדיוק איזה אחוז מזמן השידור מותר לפרסומת.

זבולון אורלב: זה יידון לקראת קריאה שניה ושלישית.

תמר הקר: זה גם מה שאני רציתי לומר – בחוק הערוץ השני מדובר על 10 אחוז מזמן הפרסום - -

יאיר תדהר: כמנכ"ל האיגוד הישראלי לפרסום, אנחנו מברכים על האפשרות לפתוח את הערוץ לפרסומות.

יאיר תדהר: דבר שני – מה שחסר לנו פה הוא אותו נוהל שקיים ברשות השניה לגבי איך מטפלים בפרסומות.

יאיר תדהר: הערוץ הראשון לא עסק בעניין הזה - -

זבולון אורלב: נדון בכך באריכות לקראת הקריאה השניה והשלישית.

דני רוזן: קודם כל, בסעיף 4 – הוראות לתקופת הביניים.

דני רוזן: אני מבקש להוסיף שכל עוד אוצר המדינה מממן את הערוץ, הוא לא ישדר פרסומות.

דני רוזן: שלא יהיה מימון כפול.

דני רוזן: בעיה שניה- כל נושא האתיקה בפרסומות לא מטופל פה.

דני רוזן: יש פה בעיה אמיתית.

דני רוזן: אני רוצה לתת דוגמה כדי להבהיר מה הבעיה.

זבולון אורלב: לא, תודה רבה לך.

דידי לחמן מסר: מנכ"ל רשות השידור פועל לפי הנחיות הוועד המנהל.

דידי לחמן מסר: אני חושבת שלוועד המנהל, שהוא גוף ציבורי, צריך להיות איזה שהוא say גם לגבי מה שקורה בערוץ 33.

דידי לחמן מסר: אתם אמרתם: "מנהל ערוץ 33 יהיה אחראי לניהול השוטף של ענייני הערוץ.

דידי לחמן מסר: ."

אברהם פורז: תוסיף: "בכפוף לוועד המנהל".

אתי בנדלר: אז: "על פי הנחיות המנהל הכללי והוועד המנהל".

זבולון אורלב: "ובכפוף לוועד המנהל".

דידי לחמן מסר: דבר נוסף – נושא התקציב והפרסומת.

דידי לחמן מסר: סעיף 4 (1).

דידי לחמן מסר: אין לזה באמת שום תקדים בחקיקה הישראלית.

דידי לחמן מסר: אני מבקשת שתשקלו.

דידי לחמן מסר: "לשם כך יקצה בתקציב..." אנחנו לא קובעים הקצעות תקציב אפילו לנכים, למשל, אז לערוץ 33 אנחנו קובעים?

דידי לחמן מסר: גם ועדת הכספים שהיא אחראית על תקציב לא קובעת כאלה דברים.

זבולון אורלב: הערתך היא רצינית.

זבולון אורלב: אני מציע לדון בה לקראת הקריאה השניה והשלישית.

דידי לחמן מסר: אפשר להציע שזה יהיה באישור ועדת הכספים של הכנסת?

דידי לחמן מסר: שתהיה ועדה שתאשר את זה.

זבולון אורלב: אני נגד זה.

זבולון אורלב: יש לי הצעה הפוכה בדיוק – להרחיק את זה מהפוליטיקאים.

זבולון אורלב: בהצעת החוק יש רק מחלוקת אחת, ואני אומר אותה, כי נצביע על זה.

זבולון אורלב: לסעיף 25 ב יש גרסא אחת שאומרת שלפחות 50 אחוז מהפרסומות תלכנה לערוץ 33, ושם זה יתנהל כמשק כספים סגור.

זבולון אורלב: גרסא שניה אומרת- אין שום מכסה, ההכנסות כולן הולכות לערוץ הראשון.

אלי פולק: הייתי רוצה להתייחס לכמה עניינים.

אלי פולק: נושא הפרסומות הורס כל חלקה טובה ברדיו הישראלי.

אלי פולק: רמת הפרסומות ירודה.

זבולון אורלב: יש לנו לוח זמנים ואנחנו לא יכולים בחיפזון להיכנס לזה כרגע.

זבולון אורלב: נדון בזה באריכות.

זבולון אורלב: יהיה דיון מקיף וענייני בכל סעיף וסעיף, גם אם תידרשנה לכך עשר ישיבות.

זבולון אורלב: הצהרתי על כך.

זבולון אורלב: כרגע אנו רק מכינים את החוק לקריאה ראשונה.

זבולון אורלב: מי בעד הצעת החוק?

אברהם פורז: אני מבקש התייעצות סיעתית.

זבולון אורלב: ההצבעה תהיה עוד שלוש דקות.

אברהם פורז: אני טוען שזה לא חוקי לתת שלוש דקות להתייעצות סיעתית.

זבולון אורלב: אני מקבל את הטענה.

זבולון אורלב: מחר בשעה 09:25 בבוקר נקיים הצבעה.

אתי בנדלר: במספר סעיפים מדובר על כך שהוועד המנהל יקבע דברים בהתייעצות עם מנהל ערוץ 33.

אתי בנדלר: באחד הסעיפים הוחלט לשנות את זה ל "מנהל הכללי של רשות השידור", אבל בשאר הסעיפים לא היתה לכך התייחסות.

אתי בנדלר: אני מבקשת הנחיה כללית האם בכל מקום שמדובר בהיוועצות עם מנהל ערוץ 33 לשנות את זה כך?

דליה איציק: שיתייעצו עם שניהם.

אתי בנדלר: לא, אין לזה סוף.

זבולון אורלב: אני מציע להשאיר את זה כמו שזה.

זבולון אורלב: רק אותו יוצא דופן שאישרנו ישונה.

זבולון אורלב: בכל שאר המקומות זה יישאר כפי שזה.

דליה איציק: אני רוצה להודות ליושב הראש על הצעת החוק.

דליה איציק: אני רוצה שבכל זאת יישקל האם ההצבעה יכולה להיות היום בשעה 18:00.

זבולון אורלב: אני מצטער, זה בלתי אפשרי.

זבולון אורלב: ההצבעה תהיה מחר ב- 09:25.

זבולון אורלב: אני מודה לכם, הישיבה נעולה.